Лупасін Віктар

Прыгоды ёгаў

Віктар Лупасін

Прыгоды ёгаў

Мініятура

1. Вялiкi ды мудры ёг Асандхара вучыў нiколi ня стрымлiваць натуральны поклiч арганiзму. Калi ёг Асандхара iшоў па вулiцы i яму трэба было аблегчыць зямное цела ад непатрэбных субстанцый, ён нават не прыпыняў хаду. Ёг Асандхара вучыў, што ўсё непатрэбнае паступова само вывалiцца праз штанiну.

Раз-пораз вялiкага ды мудрага ёга Асандхару знаходзiлi рабы Сансары, мачылi ягоныя валасы ў белую пену ды вылоўлiвалi дробных iстот, што жылi ў гармонii зь ягоным целам. Ёг Асандхара лiчыў, што жыцьцi гэтых iстот упадаюць на сумленьне рабоў Сансары.

2. Шангрыдхара 72 тысячы год медытаваў у позе Прабхта-Юга i праглынуў 25 000 сонцаў. А Свандрахштармi заглынуў 44 000 сонцаў, таму што яны былi недасканалыя. А Хвандратхора медытаваў 3 тысячы год i перарадзiўся ў маленькае жабянятка. I ўсе яны валодалi сакрэтам вечнага жыцьця, але знесьлi свой сакрэт у магiлу.

3. Вялiкi настаўнiк Махапрадхаяна мэдытаваў 91 000 год i ня еў нi расьлiн, нi жывёл. Пра яго нiхто нiколi ня чуў, бо вялiкi настаўнiк не хацеў славы. У канцы жыцьця Махапрадхаяна растварыўся ў хвалях Ганга.

4. Вялiкi настаўнiк Шыленка мэдытаваў 39 год на канапе, сузiраў экран тэлевiзара, сiлкаваўся залатым напоем з ячменю i ўсiм тлумачыў, што ён вучань самога Махапрадхаяны.

5. Свандрапхатхi мэдытаваў 10 000 гадоў, але не дасягнуў нiрваны. Тады ён мэдытаваў яшчэ 30 000 гадоў, а пасьля яшчэ 21 000. А Сэм Джонс не мэдытаваў, а праглынуў 4500 чарадзейных таблетак, але ён таксама не дасягнуў нiрваны. А цешча Валабуева...

6. Манухатра мэдытаваў 2 гады i 9 месяцаў. А Хантумадха патлумачыў яму, што гэта не мэдытацыя, надаваў па руках i загадаў больш так не рабiць.

7. Хвандрапхара ўсё жыцьцё мэдытаваў у патаемных лясах. Ён так i не даведаўся, што Манухатра няправiльна яго навучыў.

8. Джыгурда ўсё жыцьцё мэдытаваў спосабам Манухатры i ўсiм даводзiў, што гэта i ёсьць сапраўдная мэдытацыя. А Хантумадха ўжо рэiнкарнаваў у абрыкосавае дрэва i ня мог паправiць Джыгурду.

9. Бобi Блотцэр адкрыў спосаб мэдытаваць у кантакце! Сёньня больш за 300 000 чалавек мэдытуюць у кантакце! Усталёўвай праграму-мэдытатар i далучайся! Паспрабуй позу Прабхта-Юга i спосаб Манухатры! Развiвай свайго пэрсанажа!

10. Вялiкi ёг Хштумрпi валодаў тэхнiкай схаванай мэдытацыi. Ён мэдытаваў безупынна: у тралейбусе, ва ўнiвэры i нават на п'янках i ў клюбе. I ўсiм сваiм сябрам ён заўсёды распавядаў, што безупынна мэдытуе. Сябры ня верылi ёгу Хштумрпi i частавалi ёга Хштумрпi пiвам i гарэлкай.

11. Лагшмуварна еў свiнiну. За гэта ён рэiнкарнаваў у свiнню. "Хм, я адкрыў спосаб кiраваць рэiнкарнацыяй!" — падумаў Лагшмуварна i згрыз маленькага хлопчыка.

12. Лупанiшада мэдытаваў на ровары. Ён увогуле ўсё рабiў на ровары. З яго ўсе ёгi сьмяялiся, нават Хвандрапхара i Валабуеў.

13. У Руштакармы было дзьве кармы. Ён то адной пакарыстаецца, то другой, то зноў першай. А часам адну карму пазычаў ёгу Свамусвандру, калi ёг Свамусвандра не хацеў плямiць сваю.

14. Хвандрагора меў 40 000 жыцьцяў i ў кожным жыцьцi мэдытаваў 10 000 год. А Хвандрагораў кот меў 9 жыцьцяў i нi ў адным жыцьцi не мэдытаваў. Але абодва яны любiлi грэцца на сонейку.

15. Урункштабi мэдытаваў на вяршынi Джамалунгмы. Прачнецца ранiчкай, зяхне разоў тры, залезе на Джамалунгму дый мэдытуе сабе да вечара. А вечарам назад злазiў, бо халаднавата было.

16. Маршал Жукаў мэдытаваў над кветкаю лотаса. Гэта яшчэ ў пазамiнулую iнкарнацыю было, у сямнаццатым стагодзьдзi.

17. Маштрагорна мэдытаваў 55 000 год, перад тым як дасягнуць нiрваны. А кiтайцы цяперака па 200, па 300 памэдытуюць i хоп -- нiрвана. Дык махатмы з бадхiсатвамi прыдумалi, што кiтайская нiрвана ня лiчыцца.

18. Кшулпiвара мэдытаваў 500 000 год, як раптам у яго ўсё абнулiлася. Давялося мэдытаваць па новай яшчэ 200 000 год.

19. Дэн Лэйк мэдытаваў 45 год, каб патрапiць у Кнiгу рэкордаў Гiнэса. Кшулпiвара даведаўся, дык памёр ад сьмеху i рэiнкарнаваў у малпу шымпанзэ.

20. Махатма Джыджы i бадхiсатва Джыгi-Джыгi вельмi любiлi сустрэцца пасьля працоўнага дня, узяць пiва пад рыбку ды згуляць партыю ў дурня на пстрычкi i шчалбаны.

21. Гiтлер быў махатма 22-га ўзроўню i бадхiсатва 39-й ступенi. А Сталiн быў махатма 35-га ўзроўню i бадхiсатва 19-й ступенi. А Брэжнеў быў махатма 4-га ўзроўню, а затое бадхiсатва 42-й ступенi.

Content

Лупасін Віктар Прыгоды ёгаў